דור ה-X

ממוזער|300px|תצלום משנת 1988 של בני נוער מדור ה-X בברלין אשר מחכים בתור להופעה של מייקל ג'קסון
**דור ה-X** או **דור האיקס** (באנגלית: **Generation X**) הוא הדור הדמוגרפי אשר נולד לאחר דור הבייבי בום ולפני דור ה־Y. לרוב הכוונה לאלה שנולדו בין השנים 1964–1980. 

רוב בני דור ה-X הם ילדי הדור השקט והותיקים יותר מבין בני דור הבייבי בום. ילדיהם של בני דור ה-X הם בני דור ה-Y ודור ה-Z.

ילדותם של בני דור ה-X במדינות המערב במהלך שנות ה-70 ושנות ה-80 התאפיינה בשינויים חברתיים משמעותיים. בני דור ה-X במדינות מערביות רבות כונו בילדותם לעיתים רבות "**ילדי מפתח**" (באנגלית: Latchkey Generation) בשל השכיחות באותה התקופה של ילדים החוזרים הביתה לבתים ריקים לאחר הלימודים, ונושאים עימם מפתח, על מנת להיכנס לבית לפני שההורה חוזר ממקום העבודה. תופעה זו התרחבה בתקופה בה חלה עלייה ניכרת ביציאת שני בני הזוג לעבודה ובשיעורי הגירושים במדינות המערב, ואשר בה עדיין היה מחסור ניכר בצהרונים בהם הילדים יכלו לשהות אחרי הלימודים תחת פיקוח של מבוגר.

כמתבגרים בשנות ה-80 ושנות ה-90 דור ה-X כונה לעיתים רבות "**דור ה-MTV**", על שם ערוץ הטלוויזיה MTV ששידר באותה התקופה וידאו קליפים של מוזיקה פופולרית 24 שעות ביממה והיה פופולרי במיוחד בקרב בני דור ה-X. לעיתים רבות בני דור ה-X אופיינו בציניות, בתחושת ניתוק, ובתחושת אי-שייכות לחברה.

## מקור והגדרה
המונח הפך לשגור בזכות ספר שכתב הסופר והעיתונאי הקנדי דאגלס קופלנד בשנת 1991: "דור X: מעשיות לתרבות מואצת". הספר מספר אודות שלושה צעירים שהחליטו לעזוב את החברה, ולעבור לשוליים בפאלם ספרינגס, קליפורניה, שם עבדו בעבודות מזדמנות וחיו מהיד לפה. שלושת הצעירים בילו ביחד את זמנם בניסיון למקם מחדש את הזהות האישית שלהם, כשהנסיגה והריחוק מהחיים הקודמים שלהם ומהחברה שממנה באו עזרו להם בכך. בספר זה קופלנד תיאר את החרדה הקיימת בקרב דור האיקס וכי הדור לא מרגיש שייכות לאייקונים התרבותיים שלו. השימוש של קופלנד במונח X נועד לבטא את היותו של דור זה חסר שם, אך עם זאת, בעל מודעות לגבי היותו קבוצה חברתית מובחנת, הולכת וגדלה.

על אף שהמינוח היה קיים עוד קודם, הוא הפך למקובל בקרב דמוגרפים ומדעני החברה ומשווקים, בעיקר בתרבות הפופולרית, לאחר פרסום ספרו של קופלנד. בהתחלה המונח "דור האיקס" בא להגדיר קבוצת גיל, ולכן אין לו הגדרה סגורה. בתחילה כלל רק ילדים שנולדו בין שנת 1965 עד 1976. בארצות הברית, שנת 1965 הייתה השנה הראשונה שבה שיעור הילודה החל לרדת אחרי גל הלידות שהתחיל מיד אחרי מלחמת העולם השנייה, ושנת 1977 הייתה השנה שבה שיעור הילודה חזר לעלות. פרמטר זה שונה במשך הזמן וכלל הרבה יותר אנשים.

## מאפיינים כלליים
למרות שמקובל לאפיין את דור ה-X כבעל תכונות ייחודיות, אין תמיכה מדעית משמעותית לכך שלדורות שונים ישנם מאפיינים ייחודיים.

לפי חוקרים אמריקאים, דור זה מאופיין בחוסר שאיפה לחולל תמורות בעולם, בנטייה למרוד בסמכות ולבעוט במוסכמות חברתיות, בגדילה ושהייה רבה יותר בבית, ובחשיפה ממוצעת ל-150 פרסומות ביום, כ-800 רציחות וכ-100,000 מעשי אלימות באמצעי התקשורת.

לפי העתידן דוד פסיג, דור האיקס הוא דור שבניגוד לקודמיו שוהה הרבה יותר בבית ולכן חשוף רבות לאמצעי התקשורת ולמסרים השיווקים בהם. הוא טוען כי זהו דור שאינו מכיר בסמכות כבעבר, וגדל בעולם הרבה יותר רב-תרבותי. דור ה-X נאמן פחות מהוריו למקום עבודה בודד, ואף נאמן פחות למקצוע בו הוא עוסק. חלק ניכר מאנשי הדור החליפו מקצוע במהלך הקריירה התעסוקתית שלהם.

## אנשים בולטים שמזוהים עם דור ה-X
אישים בולטים אשר השיוך שלהם לקבוצה הדמוגרפית "דור ה-X" התפרסם במקורות מהימנים בולטים:
* קורט קוביין (1967 - 1994), הסולן של להקת נירוונה אשר הייתה מהלהקות המובילות בסצנת מוזיקת הגראנג'. כונה בשנות ה-90 "הקול של דור ה-X".
* אילון מאסק (נולד ב-1971), יזם ומהנדס  קנדי-אמריקאי יליד דרום אפריקה, מייסד החברות PayPal, The Boring Company, טסלה, SpaceX ניוראלינק וסולאר-סיטי.
* סרגיי ברין ולארי פייג' (נולדו ב-1973), אנשי מחשבים ויזמים אמריקאים-יהודים ילידי ברית המועצות אשר הקימו ביחד את חברת גוגל.
* קווין סמית' (נולד ב-1970), שחקן ובמאי קולנוע אמריקאי אשר נודע בעיקר בזכות סרטיו עם ההומור הגס אשר עתיר אזכורים מתרבות הפופ, עם דגש מיוחד לספרי קומיקס ומלחמת הכוכבים.
* טופאק שאקור (1971 - 1996), ראפר אמריקאי פורה אשר נחשב לאחד מאמני ההיפ-הופ הגדולים בעולם וכמו כן לראפר המשפיע ביותר בכל הזמנים. שיריו התייחסו בעיקר לבעיות החברתיות שפיצלו באותה העת את ארצות הברית. שאקור נחשב לסמל להתנגדות ופעילות נגד אי-שוויון.
* ג'ניפר אניסטון (נולדה ב-1969) - שחקנית טלוויזיה וקולנוע אמריקאית שהתפרסמה מהשתתפותה כרייצ'ל גרין בסדרת הסיטקום "חברים", ומשם עלתה למשחק בסרטי קולנוע מוצלחים. היא מוכרת לדור זה רבות.
* קורטני קוקס (נולדה ב-1964) - שחקנית טלוויזיה וקולנוע אמריקאית. גם השתתפה כמוניקה גלר בסיטקום "חברים", ומשם עלתה לתפקידה כגייל ות'רס בסדרת הסרטים של "צעקה" ולעוד תפקידים רבים. היא התפרסמה לפני "חברים" דרך השתתפותה בקליפ "Dancing In The Dark"  של ברוס ספרינגסטין ולאחר מכן בהשתתפותה בסדרת הטלוויזיה "קשרי משפחה". היא עצמה לא חלק מדור זה אך מזוהה לקהל רב מדור זה.
* בראד פיט (נולד ב-1963) - שחקן קולנוע אמריקאי מפורסם מאוד, השתתף בעשרות סרטי קולנוע שוברי קופות וזכה לכינוי "שובר לבבות" ו-"אייקון אמריקאי" של דור זה. הוא עצמו לא חלק מדור זה אך מזוהה לקהל רב מדור זה.
* לאונרדו דיקפריו (נולד ב-1974) - שחקן קולנוע אמריקאי ידוע ומוכר מאוד, השתתף בסרטי קולנוע מוצלחים רבים כמו "טיטניק", "רומיאו וג'ולייט", "החוף" ועוד. הוא גם זכה לכינוי "שובר לבבות" של דור זה.
* אנג'לינה ג'ולי (נולדה ב-1975) - שחקנית קולנוע אמריקאית מוכרת, השתתפה בעשרות סרטי קולנוע שוברי קופות ומזוהה רבות לדור זה.
* ג'ניפר לופז (נולדה ב-1969) - שחקנית קולנוע וזמרת אמריקאית ממוצא פורטו ריקני, מוגדרת כ"אייקון פופ" ומוכרת לדור זה.


Nirvana_around_1992.jpg|קורט קוביין
Elon Musk 2015.jpg|אילון מאסק
Schmidt-Brin-Page-20080520 (cropped).jpg|סרגיי ברין ולארי פייג'
Kevin Smith (48477230947) (cropped).jpg|קווין סמית'
2pac edit cropped further.jpg|טופאק שאקור
Jennifer Aniston 08.jpg|ג'ניפר אניסטון
Courteney Cox '10 PaleyFest.jpg|קורטני קוקס
AngJolieBradPittAAFeb09 (sq-trim).jpg|בראד פיט
Leonardo DiCaprio 2002.jpg|לאונרדו דיקפריו
Angelina Jolie.jpg|אנג'לינה ג'ולי
GLAAD 2014 - Jennifer Lopez - Casper-28 (14362069822) (cropped).jpg|ג'ניפר לופז


## ראו גם
* דור הבייבי בום
* דור ה-Y
* דור ה-Z
* דור האלפא
## קישורים חיצוניים

* דריה מעוז, דור האיקס – אנתרופולוגיה בעולם רווי מדיה

## הערות שוליים

קטגוריה:דורות סוציולוגיים
קטגוריה:דמוגרפיה
קטגוריה:משפחה